  Анжелика Тихонова корреспондент Анай кыллэсь калыккуспо нуналзэ пусйыны дасясько Удмуртиын. Ёросъёсын но огазеяськонъёсын ортчытыны чаклам ужрадъёс сярысь вераськизы «Удмурт Кенешлэн» исполкомезлэн пумиськоназ 31-тӥ толшоре, ивортэ «Удмуртия» агентстволэн корреспондентэз. «21-тӥ тулыспалэ, анай кыллэн калыккуспо нуналаз, ортчытыны малпаськом дышетон практикум, семинар-практикумшуод-а сое, анай-атайёсын удмурт кылэз азинтонъя валче ужан. Отчы ӧтемын луозы дышетӥсьёс но, воспитательёс но. Отын луоз теоретической люкетэз но, практической люкетэз но. Практической люкетаз возьматэммы потэ, кызьы «Шудон корка» клубъёс пыр анай-атайёсын удмурт кылэз вӧлмытонъя ужаны», — вераз «Удмурт нылкышно кенеш» огазеяськонэн кивалтӥсь Надежда Степанова. Егитъёслэн «Шунды» огазеяськонзы «Мафия» шудон ортчытыны чакла. «Ми ортчытӥськом туала шудон, «Мафия» порма. Коми кылын. Коми геройёсын. Вераськыса удмурт кылын, но коми кылъёсын но тодматскыса. Малы ке шуоно со тужгес матын милемлы. Одӥг нуналэ со шудон ортчоз «Лифтын» (кар ӵектосъёсъя штабын -ред.)», — ивортӥз огазеяськонлэн кивалтӥсез Алина Чернова. Нош ёросъёсын, солэн верамезъя, кылсярысь Пургалан, пӧртэм ужрадъёсын быдэсак месячник ортчоз, дэбесъёс портэм акциос, фото-кроссъёс, конкурсъёс радъялозы, нош Можгаысь егит семьяос ӵошен люкаськыса пельнянь пӧраны ӧдъяло. Дэри ёросын но пӧртэм ужрадъёс радъяськозы. Соос ласянь пыр-почгес кенешон понна ёросын 8-тӥ тулыспалэ люкаськозы на. «Удмурт Кенеш» огазеяськонлэн ёрос ёзэтэныз кивалтӥсьлэн Лидия Бияновалэн верамезъя, соослэн ужпумзы - удмурт калыкез сяна, пӧртэм калыкъёсты огазеян. Та уж борды мыло-кыдо кутскизы ини ӟуч лулчеберетъя, украин лулчеберетъя огазеяськонъёс но мукетъёсыз. Анай кыллэн калыккуспо нуналэз юнматэмын ЮНЕСКО-лэн Валтӥсь конференциезлэн 30-тӥ ӧтчамезлэн пуктэмезъя 1999-тӥ арын. Кылъёсты но лулчеберетъёслэсь пӧртэмлыксэс утён вылысь пусйиське 21-тӥ тулыспалэ 2000-тӥ арысен. Тегъёс: Лулчеберет Ижкар Можга Удмуртия ПичиПурга автозавод Мерлык  